Ուենսդեյ

«Ուենսդեյ» (անգլ.՝ Wednesday), գերբնական տարրերով սարսափ կատակերգություն ժանրի հասունացման մասին ամերիկյան հեռուստասերիալ, որի կենտրոնում ընկած է «Ադամսների ընտանիքը» ֆիլմի կերպար Ուենսդեյ Ադամսը։ Ալֆրեդ Գոֆը և Մայլզ Միլարը հանդես են եկել որպես հեռուստասերիալի ստեղծողներ։ Գլխավոր դերը կատարում է Ջեննա Օրտեգան, հեռուստասերիալում հայտնվել են նաև Գվենդոլին Քրիսթին, Ռիկի Լինդհոումը, Ջեյմի Մաքշեյնը, Հանթեր Դուենը, Փերսի Հայնս Ուայթը, Էմմա Մայերսը, Ջոյ Սանդեյը, Ջորջի Ֆարմերը, Նաոմի Ջ. Օգավան և Քրիստինա Ռիչին։ Քեթրին Զետա-Ջոնսը, Լուիս Գուսմանը և Իսաակ Օրդոնեսը հանդես են եկել էպիզոդիկ դերերով։ Ութ էպիզոդից չորսի ռեժիսորը եղել է Թիմ Բարթոնը, որը նաև հանդիսանում է գործադիր պրոդյուսեր։ Հեռուստասերիալի պրեմիերան կայացել է 2022 թվականի նոյեմբերի 23-ին՝ Նեթֆլիքս հարթակում։


== Սյուժե ==
Հեռուստասերիալը ներկայացնում է դետեկտիվ պատմություն, որը լի է գերբնական ուժերով։ Գլխավոր հերոսուհին Ադամսների ընտանիքի անդամներից Ուենսդեյն է՝ Գոմես և Մորտիշա Ադամսների միակ դուստրը, որը դառնում է «Նեվերմոր» ակադեմիայի ուսանողուհի։ Նա փորձում է կառավարել իր էքստրասենսոր ունակությունները, խանգարել տեղի Ջերիկո քաղաքը ահաբեկող հրեշի սպանություններին, նաև բացահայտել 25 տարի առաջ իր ծնողներին ներքաշած գաղտնիքը և այդ ամենը ակադեմիայում իր նոր և խճճված հարաբերությունների հետ համատեղ։


== Դերասանական կազմ ==


=== Հիմնականկազմ ===
Ջեննա Օրտեգա՝ Ուենսդեյ Ադամս
Կարինա Վարադի՝ փոքրիկ Ուենսդեյ
Գվենդոլին Քրիսթի՝ Տնօրեն Լարիսա Ուիմս
Ռիկի Լինդհոում՝ հոգեբան Վալերի Քինբոտ
Ջեյմի Մաքշեյն՝ Դոնովան Գալպին
Հանթեր Դուեն՝ Թայլեր Գալպին
Պերսի Հայնս Ուայթ՝ Քսավյե Թորփ
Էմմա Մայերս՝ Էնիդ Սինկլեր (մարդագայլ)
Ջոյ Սանդեյ՝ Բյանկա Բարքլեյ
Ջորջի Ֆարմեր՝ Այաքս Պետրոպոլիս
Նաոմի Ջ. Օգավա՝ Յոկո Թանաքա
Քրիստինա Ռիչի՝ Մերիլին Թորնհիլ
Մուսա Մուստաֆա՝ Յուջին Օթինգեր


=== Կրկնվող դեր ===
Քեթրին Զետա-Ջոնս՝ Մորտիշա Ադամս
Լուիս Գուսման՝ Գոմես Ադամս
Ֆրեդ Արմիսեն՝ հորեղբայր ֆեսթեր
Վիկտոր Դոբոնատու՝  Առարկա
Իսաակ Օրդոնես՝ Փագսլի Ադամս
Ջորջ Բուրսի՝ Լարչ
Թոմի Էրլ Ջենքինս՝ Նոուբլ Ուոքեր
Իման Մարսոն՝ Լուկաս Ուոքեր


=== Էպիզոդիկ դեր ===
Ուիլիամ Հոուսթոն՝ Ջոզեֆ Կրեկսթոուն
Գվեն Ջոնս՝ երիտասարդ Մորտիշա
Լյուցիուց Հոյոս՝ երիտասարդ Գոմեզ Ադամս
Օլիվիա Ուիքհեմ՝ երիտասարդ Լարիսա Ուիմ
Ջոնա Դիաս Ուոթսոն՝ Դիվինա
Օլիվեր Ուոթսոն՝ Քենթ
Լույանդա Ոինտա Լյուիս Նյավո՝ Ռիչի Սանտիագո
Կալում Ռոս՝ Ռոուեն Լասլոու


== Արտադրություն ==
Հեռուստասերիալի վրա աշխատանքների կատարման մասին լուրեր հայտնվել են դեռ 2020 թվականի աշնանից։ Այդ ժամանակ դեռևս անհայտ է եղել, թե ով է զբաղվում նախագծով, ԶԼՄ-ներում տեղեկություն էր տարածվել այն մասին, որ Մորտիշայի և Գոմեսի դերակատարումը կարող են կատարել Հելենա Բոնեմ Քարթերը և Ջոնի Դեփը (տեղեկությունը չի հաստատվել)։
2021 թվականին Նեթֆլիքսը պաշտոնաես հայտարարել է նախագծի մասին և նշել է, որ այն բաղկացած է լինելու 8 մասից։ Շոուրաններների և գործադիր պրոդյուսերների դերում հանդես են եկել Ալֆրեդ Գոուն և Մայլզ Միլլերը, ռեժիսորը եղել է Թիմ Բարթոնը։ Ավելի ուշ Ջեննա Օրտեգան ստացել է գլխավոր դերը, իսկ Քեթրին Զետա-Ջոնսը և Լուիս Գուսմանը՝ համապատասխանաբար Մորտիշայի և  Գոմեսի դերերը։
2021 թվականի օգոստոսին դերասանական կազմին միացել են Թորա Բերչը (Թամարա Նովակ), Ռիկի Լինդհոումը, (բժիշկա Վալերի Քինբոտ), Ջեյմի Մաքշեյն (շերիֆ Դոնովան Գալպին), Հանթեր Դուեն (Դոնովանի որդին՝ Թայլեր Գալպին), Ջորջի Ֆարմեր (Նեվերմորի այլ ուսանող Այաքս Պետրոուպոլուս), Մուսա Մուստաֆա (մեղվաբուծական ակումբի նախագահ Յուջին Օթինգեր), Էմմա Մայերս (Էնիդ Սինկլեր), Նաոմի Թանքել (վամպիր Յոկո Թանաքա), Ջոյն Սանդայ (Սիրենա Բյանկա Բարքլայ) և Փերսի Հայնս Ուայթ (Քսավյե Թորփ)։
Հեռուստասերիալի նկարահանումները սկսվել են 2021 թվականի սեպտեմբերի 13-ին Ռումինիայի Բուխարեստ քաղաքում և ավարտվել են 2022 թվականի մարտի 30-ին։ Օգոստոսի 17-ին YouTube-ում հեռարձակվել է առաջին թիզերը։ Պրեմիերան կայացել է 2022 թվականի նոյեմբերի 23-ին՝ Նեթֆլիքս հարթակում։


== Ընկալում ==
Հեռուստասերիալը ռեկորդ է սահմանել Նեթֆլիքս հարթակում՝ շաբաթվա կտրվածքով անգլալեզու ծրագրերի դիտման քանակով։ Նեթֆլիքս սթրիմինգ սերվիսի տվյալներով առաջին շաբաթում այն դիտել են 341.2 միլիոն ժամ։ Նախորդ ռեկորդը սահմանել էր «Տարօրինակ դեպքեր» հեռուստասերիալի 4-րդ եթերաշրջանը՝ 335.01 միլիոն ժամ դիտմամբ։


== Ծանոթագրություններ ==